Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 69/12/1105	Bratislava V, 25.11.2014
EEČ : 2-12-8-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
vedené vyšetrovateľom PZ, Okresného riaditeľstva PZ Bratislava V, Odboru kriminálnej polície pod sp. zn. XXXXX pre prečin zanedbania povinnej výživy podľa § 207 ods. 1, ods. 3 písm. c) Trestného zákona na tom skutkovom základe,

že hoci jej z ustanovenia § 62 a nasl. zákona č. 36/2005 Z. z. o rodine v znení neskorších predpisov vyplýva povinnosť prispievať na výživu svojho syna XXXXX, nar. XXXXX, pričom rozsah tejto povinnosti jej bol deklarovaný rozsudkom Okresného súdu Bratislava II, č. k. XXXXX podľa ktorého má prispievať na výživné sumou vo výške 60,-€ mesačne a to vždy do 15. dňa v mesiaci vopred k rukám otca XXXXX, nar. XXXXX, trvale bytom XXXXX, pričom túto vyživovaciu povinnosť si čo aj z nedbanlivosti neplnila, hoci bola trestným rozkazom Okresného súdu Bratislava V  č. k. XXXXX zo dňa XXXXX odsúdená za prečin zanedbanie povinnej výživy podľa § 207 ods. 1 Trestného zákona, za obdobie od januára 2011 do októbra 2014, čím jej vznikol dlh na bežnom výživnom v celkovej výške 2.760,-€,

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ Bratislava V, Odboru kriminálnej polície  uznesením sp. zn. XXXXX zo dňa XXXXX  v zmysle § 206 ods. 1 Trestného poriadku vzniesol obvinenie  XXXXX pre prečin zanedbania povinnej výživy podľa § 207 ods. 1, ods. 3 písm. c) Trestného zákona na tom skutkovom základe, ako je uvedené v predmetnom uznesení.

        Dňa 31.10.2014 predložil vyšetrovateľ PZ tunajšej prokuratúre návrh na zastavenie trestného stíhania podľa § 215 ods. 1 písm. h) Trestného poriadku s poukazom na  § 86 ods. 1 písm. a) Trestného zákona.

        Preskúmaním na vec sa vzťahujúceho spisového materiálu som zistil, že návrh vyšetrovateľa PZ na postup podľa § 215 ods. 1 písm. h) Trestného poriadku s poukazom na § 86 ods. 1 písm. a) Trestného zákona je opodstatnený a dôvodný.

        Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

        Podľa § 207 ods. 1, ods. 3 písm. c) Trestného zákona trestný čin zanedbania povinnej výživy spácha ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený.

        Podľa § 86 ods. 1 písm. a) Trestného zákona trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

        Obvinená XXXXX vo svojej výpovedi zo dňa 14.10.2014 v podstate uviedla, že uhradila dlžné výživné, čo aj riadne zdokladovala potvrdeniami z banky.

        Poškodený XXXXX vo svojej výpovedi zo dňa 16.10.2014 uviedol, že obvinená uhradila dlžnú sumu na výživnom 2.750,-€, čím splatila svoj dlh na výživnom voči svojmu synovi a že nepravidelné platenie výživného nemalo na neho trvalo nepriaznivé následky spojené s výchovou alebo výživou.

        S poukazom na uvedené skutočnosti mám za to, že v danom prípade boli splnené podmienky ustanovenia § 86 ods. 1 písm. a) Trestného zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Bystrík Palovič
prokurátor